**Velkommen til Kystkulturuka i Langesund 9. – 15 juni 2019**

Årets hovedtema er isdrift.

Fyrets dag, 9. juni blir også i år innledningen til Kystkulturuka. Med utgangspunkt i fyret blir det en naturhistorisk vandring med Bjørn Magnus Mowinckel Nilsen Narum fra Gea Norvegica som veiviser. Shantygruppa Pråm og Sill byr på ramsalte sjømannsviser og «Trutta» arrangere fiskekonkurranse for barn mellom 5 - 15 år. (De yngste må ha med seg en voksen og ta med fiskeutstyr). «Tangsnellene» står for salg av vafler og andre godsaker og det vil bli flere utstillinger i de gamle byggene.

Tirsdag 11. juni inviterer vi til Kystkulturkveld på Halen gård. Tema er: Fortid former framtid - Produksjon og eksport av is til kjøling. Roger Normann vil dele av sin store kunnskap om en viktig periode i kommunens historie.

Onsdag 12. juni vil vi som vanlig invitere deltagere på Voksenopplæringa til Kystlaget, og ta det med ut til fyret. Her vil vi vise hva fyret er og betyr, og la dem oppleve gamle tradisjoner og norsk kystkultur.

Torsdag 13. juni blir det Vise og -allsangaften i det gamle båtbyggeriet på Langøya. Det serveres ulike sildeslag fra Olivia av og det selges drikke. Billetter kan kjøpes hos «Boksafari» i Langesund.

Lørdag 15. juni avslutter vi med den store Kystkulturdagen. Vi fyller området rundt Cudrio og Tollboden med utstillere. Leder av Hovedutval for kultur, idrett og folkehelse Tone Berge Hansen vil åpne dagen, det blir underholdning fra scenen ved Mia Josefine Hansen, Cudrio og kystlagets bygninger og samlinger er åpne og «Tangsnellene» sørger igjen for forsyning av fiskeburgere, vafler, kaffe osv. Barna kan snekre sine egne båter, «Ballongmannen Daniel» vil være med oss, det vil bli mulig å få en liten tur på fjorden og mye mer.